b'\n_START_ARTICLE_\nDekolonizacija\n_START_PARAGRAPH_\nDekolonizacija je odprava kolonializma, pri kateri doma\xc4\x8d narod vzpostavi in vzdr\xc5\xbeuje neodvisnost lastnih ozemelj od prvotnega kolonialista. Ve\xc4\x8dinoma se nana\xc5\xa1a na proces razkroja velikih imperijev po drugi svetovni vojni, ki so bili ustanovljeni \xc5\xa1e pred prvo svetovno vojno po vsem svetu. Kakorkoli, pojem ni uporabljen le za dejansko geografsko odpravo kolonializma, temve\xc4\x8d tudi za spremembo v miselnosti ljudstev na kolonialnih ozemljih, ki kolonialistov niso ve\xc4\x8d videli v vsiljeni ideji, da so le-ti ve\xc4\x8dvredni._NEWLINE_Proces je v praksi prevzel ve\xc4\x8d oblik, od nenasilnega upora do narodnoosvobodilnih bojev pod vodstvom organizacij. Ti so lahko potekali zgolj v sklopu doma\xc4\x8dega prebivalstva, vklju\xc4\x8ditvijo sil drugih dr\xc5\xbeav ali celo s pomo\xc4\x8djo ve\xc4\x8djih mednarodnih organizaciji, kot je Organizacija zdru\xc5\xbeenih narodov. \xc4\x8ceprav je mogo\xc4\x8de prve zapisane poskuse dekolonizacije zaslediti \xc5\xbee v rokopisih Tukidida, so predvsem izrazita obdobja dekolonizacije v sodobnih \xc4\x8dasih. Med te pri\xc5\xa1tevamo propad \xc5\xa1panskega imperija v devetnajstem stoletju; nem\xc5\xa1kega, avstro-ogrskega, osmanskega in ruskega carstva tik po prvi svetovni vojni; britanskega, francoskega, nizozemskega, japonskega, portugalskega, belgijskega in italijanskega kolonialnega imperija po drugi svetovni vojni; ter Sovjetske zveze po koncu hladne vojne._NEWLINE_V filozofiji se izraz dekolonizacija nana\xc5\xa1a na zmo\xc5\xbenost pogleda in obravnave neevropskih ljudstev iz nepristranskega vidika, ki ni zahodnja\xc5\xa1ki.\n_START_SECTION_\nNa\xc4\x8dini in stopnje\n_START_PARAGRAPH_\nDekolonizacija je politi\xc4\x8dni proces, v katerega je pogosto vklju\xc4\x8deno nasilje. V skrajnih primerih sledi vojna za osvoboditev, v\xc4\x8dasih upor ali revolucija. Pogosteje se pojavi kot za\xc4\x8darani krog neuspe\xc5\xa1nih pogajanj, manj\xc5\xa1i nemiri povzro\xc4\x8dijo vklju\xc4\x8ditev policije in vojske, ki zatira protestnike. To pripelje do nasilnej\xc5\xa1ih spopadov, ki spodbudijo pogajanja do to\xc4\x8dke, kjer si narod zagotovi neodvisnost. Redkeje se zgodijo miroljubni in pasivni upori pod vodstvom organizacij. To je t. i. dr\xc5\xbeavljanska nepokor\xc5\xa1\xc4\x8dina, primer tega pa je indijsko gibanje za osvoboditev pod vodstvom Mohandasa Karamchanda Gandhija._NEWLINE_Osvoboditev je te\xc5\xbeko dose\xc4\x8di brez podpore in pomo\xc4\x8di zunanjih sil. Razlogi za tovrstno pomo\xc4\x8d so razli\xc4\x8dni: zaveznice bodo dr\xc5\xbeave s skupno preteklostjo, etni\xc4\x8dno, versko sestavo; pomo\xc4\x8d je lahko zgolj taktika mo\xc4\x8dnej\xc5\xa1e dr\xc5\xbeave z namenom oslabiti nasprotnico, ki zaseda kolonijo, ali pa \xc5\xbeelja uveljaviti svoj vpliv na dolo\xc4\x8denem obmo\xc4\x8dju. Primer tega je pomo\xc4\x8d Velike Britanije v revoluciji na Haitiju proti nasprotni Franciji._NEWLINE_Cilj je redko dosegljiv v enem samem dejanju, gre za ve\xc4\x8dstopenjski proces. Za\xc4\x8dne se lahko z vstopom doma\xc4\x8dih predstavnikov v dr\xc5\xbeavne organe, raznimi podeljenimi stopnjami avtonomije in kon\xc4\x8dno samoosvojitvijo.\n_START_SECTION_\nNedokon\xc4\x8danost procesa\n_START_PARAGRAPH_\nDekolonizacija je sicer spremenila podobo sveta, toda nikdar ni bila v celoti dokon\xc4\x8dana. Vrhunec je dosegla v petdesetih letih, nato pa je za\xc5\xa1la v krizo._NEWLINE_Razvoj v formalni neodvisnosti ni potrdil upravi\xc4\x8denih velikih pri\xc4\x8dakovanj, zaostajanje v razvoju je postajalo \xc4\x8dedalje ve\xc4\x8dje, razlike med razvitimi in nerazvitimi so se \xc5\xa1e pove\xc4\x8devale. Nepravi\xc4\x8dnost mednarodnega ekonomskega reda je ostala in se \xc5\xa1e pove\xc4\x8devala, saj je svetovno tr\xc5\xbei\xc5\xa1\xc4\x8de ostalo izrazito kapitalisti\xc4\x8dno._NEWLINE_Kot posledica tega, se je kolonialna odvisnost nadaljevala, \xc4\x8deprav v spremenjenih okoli\xc5\xa1\xc4\x8dinah. Ozemlja so tako dobila formalno politi\xc4\x8dno neodvisnost, ne pa tudi dejanske mo\xc5\xbenosti samostojnega razvoja. Nadaljevanje kolonialne odvisnosti je mogo\xc4\x8de ozna\xc4\x8diti kot neokolonializem.'